text: Sønderjyske skal forsvare flot sejr
  27 august 2015 kl. 06.39
  Sønderjyske spiller i aften returkamp mod de østrigske mestre fra Salzburg i Champions League.
  Da Salzburg besøgte Vojens og Sønderjyske forleden, måtte de tage hjem med et nederlag på 4-1. Det flotte resultat skal sønderjyderne forsøge at gentage torsdag aften på udebane.
  - Vi lavede en toppræstation i den første kamp, og med sejren har vi spillet os ind i turneringen. Der venter os en svær kamp, og mon ikke Salzburg vil gøre alt for at vaske pletten fra Vojens væk. Jeg ved ikke om, Salzburg tog lidt let på det i den første kamp, men de undervurderer os med sikkerhed ikke denne gang, siger Sønderjyske-backen Michael Eskesen til klubbens hjemmeside.
  Salzburg er kommet dobbelt-skidt fra start i Champions League, idet østrigerne har tabt 4-1 til både danskerne og HV 71 fra Sverige.
  Lørdag spiller Sønderjyske atter udekamp i Champions League, denne gang mod HV 71 fra Sverige.
  Begge kampe sendes på TV 2 Sport. Torsdag kl. 19.25 er der direkte transmission fra Salzburg, mens kampen lørdag sendes forskudt.
  